SL Uradni list Evropske unije C 160/15

Objava prošnje na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 160/07)

Ta objava daje pravico do ugovora zoper registracijo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih od dneva te objave.

POVZETEK

UREDBA SVETA (ES) št. 510/2006

„CIPOLLA ROSSA DI TROPEA CALABRIA“

ES št.: IT/PGI/005/0369/20.9.2004

ZOP ( ) ZGO ( X )

Ta povzetek zajema glavne točke specifikacije proizvoda za informativne namene.

1. Pristojna služba v državi članici:

Naziv: Ministero delle Politiche agricole e forestali Naslov: Via XX Settembre, 20 I-00187 Roma Tel.: (39) 06 481 99 68 Telefaks: (39) 06 42 01 31 26 E-naslov: QTC3@politicheagricole.it

2. Vlagatelj:

Naziv: Accademia tutela Cipolla Rossa di Tropea Naslov: Via Provinciale — Santa Domenica I-89865 Ricadi (VV) Tel.: (39) 0963 66 95 23 Telefaks: (39) 0963 66 95 23 E-naslov: — Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.6.: Sadje, zelenjava in žita, sveži ali predelani

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1. Naziv: „Cipolla Rossa di Tropea Calabria“

4.2. Opis: Zaščitena geografska označba (ZGO) „Cipolla Rossa di Tropea Calabria“ se uporablja za čebulo vrste Allium Cepa z omejitvijo na naslednje avtohtone ekotipe, ki se razločujejo po obliki in zgodnjemu oblikovanju čebulic zaradi vpliva fotoperiode:

„okroglo sploščena“ ali zgodnja;

„delno zvonasta“ ali srednje zgodnja;

„podolgovata“ ali pozna.

Ločimo tri tipe proizvoda:

mlada čebula:

— barva: belo-rožnato-vijoličasta;

— okus: sladek, nežen;

— velikost: upoštevajo se obveznosti, ki so določene v predpisih Skupnosti.

čebula za takojšnjo uporabo:

— barva: nežna belo-rdeča do vijoličasta;

— okus: sladek in nežen;

— velikost: upoštevajo se standardi, določeni v predpisih Skupnosti.

čebula za shranjevanje:

— barva: belo-vijoličasta;

— okus: sladek in hrustljav;

— velikost: upoštevajo se standardi, določeni v predpisih Skupnosti.

4.3. Geografsko območje: Območje pridelave ZGO „Cipolla Rossa di Tropea Calabria“ pokriva primerne površine, ki so v celoti ali delno na upravnem območju naslednjih kalabrijskih občin:

pokrajina Cosenza: del občin Fiumefreddo, Longobardi, Serra d'Aiello, Belmonte, Amantea;

pokrajina Catanzaro: del občin Nocera Terinese, Falerna, Gizzeria, Lamezia Terme, Curinga;

pokrajina Vibo Valentia: del občin Pizzo, Vibo Valentia, Briatico, Parghelia, Zambrone, Zaccanopoli, Zungri, Drapia, Tropea, Ricadi, Spilinga, Joppolo, Nicotera.

4.4. Dokazilo o poreklu: Za varovanje geografske označbe je vzpostavljen sistem potrjevanja, ki obenem zagotavlja sledljivost različnih faz pridelave. Zato se bodo pridelovalci čebule „Cipolla Rossa di Tropea Calabria“, hladilne shrambe in katastrske parcele, na katerih se prideluje čebula, vpisali v posebne registre, za katere bo skrbel nadzorni organ.

4.5. Metoda pridobivanja: V nadaljevanju je strnjeno povzet proizvodni proces. Setev sorte „Cipolla Rossa di Tropea Calabria“ se izvaja od avgusta naprej. Gostota sajenja se razlikuje glede na površino in tehniko pridelovanja od 4 do 20 cm na vrsto in od 10 do 20 cm na vmesno vrsto z različno gostoto od 250 000 do 900 000 rastlin/hektar, v zadnjem primeru s 4 čebulicami na jamico za zagotovljeno uspevanje. Med rednimi pridelovalnimi opravili je tudi namakanje, ki se spreminja glede na količino padavin. Po pobiranju mlade čebule je treba s čebulic odstraniti zunanjo lupino in sledi zemlje, pristriči liste na dolžino 40 cm in jo nato zvezano v svežnje položiti v zabojčke. Pri čebuli za takojšnjo porabo je treba odstraniti zunanjo lupino in ji po potrebi pristriči liste, če so daljši od 60 cm, in jo zvezano v svežnje po 5 do 8 kg položiti v zaboje ali zabojčke. Čebula za shranjevanje se razporedi v prostore med vrstami, pokrije z lastnimi listi in pusti 8 do 15 dni, da se dobro posuši, postane trdna, odporna in živo rdeče barve. Ko se čebula posuši, se listi gladko odrežejo ali pa pustijo za spletanje v kite.

Subjekti, ki nameravajo pridelovati čebulo z zaščiteno geografsko označbo „Cipolla Rossa di Tropea Calabria“, morajo dosledno upoštevati specifikacijo, predloženo EU. Shranjevanje se izvaja na območju, določenem v točki 4.3, da se zagotovita sledljivost in nadzor proizvoda ter da se ohrani njegova kakovost.

4.6. Povezava: Prošnja za priznanje ZGO „Cipolla Rossa di Tropea Calabria“ je upravičena zaradi ugleda in poznanosti proizvoda, tudi zaradi izvedbe različnih promocijskih pobud, kot dokazujejo zgodovinski in bibliografski viri.

„Cipolla Rossa di Tropea Calabria“ je znana po svoji kakovosti in organoleptičnih lastnostih, kot so mehkost čebule, sladkost, lahka prebavljivost in zelo nizka vsebnost žveplenih snovi, zaradi česar ni preveč pikantna in ostra, in tako lahko prebavljiva. Zaradi teh lastnosti je vrsto „Cipolla Rossa di Tropea Calabria“ mogoče uživati tudi surovo v precej večjih količinah kot običaje vrste čebule.

Različni zgodovinski in bibliografski viri pripisujejo vnos čebule v Sredozemlje in v Kalabrijo najprej Feničanom in nato Grkom. Zelo cenjena je bila že v srednjem veku in renesansi in je veljala za glavni živilski proizvod. V lokalnem gospodarstvu so z njo trgovali na mestu pridelave ter jo prodajali in izvažali po pomorskih poteh v Tunizijo, Alžirijo in Grčijo. Navedbe v zapisih številnih popotnikov, ki so prispeli v Kalabrijo med letoma 1700 in 1800 in so obiskali tirensko obalo od Pizza do Tropee, govorijo o običajni rdeči čebuli. Čebula je bila že od nekdaj del prehrane kmetovalcev in lokalne pridelave; že popotnik po Kalabriji, dr. Albert, ki je leta 1905 obiskal Tropeo, je bil pretresen nad revščino kmetov, ki so jedli le čebulo. V prvih letih 20. stoletja se je čebula iz Tropee iz pridelave na majhnih površinah in na družinskih vrtovih preselila na precej večje površine; leta 1929 je bilo z vodovodom v Valle Ruffa omogočeno namakanje ter večji donos in izboljšanje kakovosti. Proizvod se je v večjem razmahu razširil v burbonskem obdobju, predvsem na trge severne Evrope, ter kmalu postal iskan in zelo cenjen, kot priča delo Studi sulla Calabria – 1901, ki poroča celo o obliki čebule in o podolgovatih rdečih kalabrijskih pridelkih. Prvi in organizirani statistični podatki o pridelavi čebule v Kalabriji so navedeni v enciklopediji Enciclopedia agraria Reda (1936-1939). Edinstvene blagovne značilnosti, zaradi katerih je ta proizvod zaslovel na državni ravni, predvsem pa pridobil zgodovinsko in kulturno vrednost na zadevnem območju, ki je še danes živa in prisotna pri kulturnih običajih, v kuhinji, v vsakdanjih idiomatskih izrazih in folklornih prireditvah, so povzročile, da je postal predmet posnemanja in ponarejanja označb.

Proizvodnja čebule „Cipolla Rossa di Tropea Calabria“ se izvaja na peščenih ali delno peščenih tleh srednje gostote, delno ilovnate ali meljaste teksture, ki potekajo vzdolž obalnega pasu in ob rekah ali hudournikih, naplavinskega izvora, ki pa kljub prodnatosti ne omejujejo razvoja in odebelitve čebule. Površine ob obali so primerne za gojenje zgodnje čebule za takojšnjo porabo, tiste bolj v notranjosti, ilovnate in delno ilovnate sestave, pa so primerne za pozno čebulo za shranjevanje. Danes je, tako kot v preteklosti, rdeča čebula prisotna na družinskih vrtovih in na večjih površinah, v poljedelski pokrajini, v prehrani, v lokalnih specialitetah in v tradicionalnih receptih.

Pedoklimatske lastnosti obravnavanih zemljišč omogočajo pridelavo visokokakovostnega proizvoda, edinstvenega te vrste, ki je poznan in cenjen po vsem svetu.

4.7. Nadzorni organ:

Naziv: Associazione Italiana Agricoltura Biologica (A.I.A.B.) Naslov: via Piave, 14 I-00187 Roma Tel.: — Telefaks: — E-naslov: —

4.8. Označevanje: Za dajanje v potrošnjo morajo biti čebule z oznako ZGO „Cipolla Rossa di Tropea Calabria“ pakirane na naslednji način: mlada čebula se poveže v svežnje in položi v kartonaste, plastične ali lesene zabojčke, pripravljene za prodajo; čebula za takojšnjo porabo pa se poveže v šope, težke 5-8 kg in nato položi v večje zaboje ali zabojčke. Čebula za shranjevanje se pakira v vreče ali zabojčke različne teže, do največ 25 kg. Kite se spletajo iz najmanj 6 glavic, ne glede na velikost, prav tako se morata ujemati število in teža v enaki embalaži. Na embalaži morata biti navedena napis ZGO „Cipolla Rossa di Tropea Calabria“ s specifikacijo tipa proizvoda „mlada čebula“, „čebula za takojšnjo porabo“ ali „čebula za shranjevanje“ in logotip. Na embalaži morajo biti označeni ime podjetja in naslov proizvajalca in morebitne embalirnice ter izhodiščna neto teža. Logotip predstavlja pečino v kraju Tropea, na kateri stoji benediktinska cerkev Santa Maria dell' Isola. Podrobnosti logotipa so natančno opisane v proizvodni specifikaciji.

Proizvodi, katerih sestavina za pripravo je ZGO „Cipolla Rossa di Tropea Calabria“ ZGO, se tudi po obdelavi in predelavi lahko dajo v prodajo v embalaži z navedbo napisa zaščitena geografska označba, vendar brez logotipa Skupnosti, če:

je proizvod z zaščiteno geografsko označbo, potrjen kot tak, izključna sestavina skupine proizvodov;

so uporabniki proizvoda z zaščiteno geografsko označbo pooblaščeni od imetnikov pravice do intelektualne lastnine, ki jim je bila dodeljena z označbo ZGO, in združeni v konzorcij, ki skrbi za varstvo pri Ministrstvu za kmetijstvo, prehrano in gozdarstvo. Isti konzorcij bo skrbel za njihov vpis v ustrezne registre in za nadzor nad pravilno uporabo zaščitene geografske označbe. Če konzorcij za varstvo ne obstaja, bo prej naštete naloge opravljalo Ministrstvo za kmetijstvo, prehrano in gozdarstvo kot državni organ za nadzor nad izvajanjem Uredbe (ES) št. 510/2006.

Pri neizključni uporabi zaščitene geografske označbe je, v skladu z veljavnimi predpisi, njena navedba dovoljena le med sestavinami, ki jih proizvod vsebuje ali v katere je bil obdelan in predelan.

(1) UL L 93, 31.3.2006, str. 12.